(((ALT GODT – Jyden Bur)))

(((Anslag: 7.108 inkl. mellemrum)))

--

Skrevet af Henrik Kastoft

Billeder af Henrik Kastoft

**Jyder brudt ud af bur**

*Som fabrikschef blev han bedt om at lukke og slukke. I stedet købte Tom Bach Nielsen og to andre erhvervsfolk virksomheden Jyden Bur. På et halvt år er medarbejderstaben tredoblet fra syv til 20. Flere er på vej.*

Af Henrik Kastoft

Svejseapparaterne slår gnister. Metal bliver bukket og banket. Tommestokke tager mål og streger bliver sat.

Administrerende direktør Tom Bach Nielsen viser vej ind i produktionshallen hos Jyden Bur.

”Så! Nu er vi hos de folk, som skaber reel værdi,” lyder det med en tilfreds mine fra manden, som hen over en kop kaffe i en nærliggende administrationsbygning har givet et kort referat af virksomhedens forunderlige rejse de seneste år.

Arbejdet i produktionshallen står i skærende kontrast til det, der lå i kortene: Fabrikshallen skulle på nuværende tidspunkt stå gabende tom. Der skulle have været sagt farvel til samtlige medarbejdere. Maskinerne skulle være solgt eller skilt ad og skrottet.

Den hæderkronede virksomhed Jyden Bur blev tilbage i 2019 købt af nordjyske Skiold, der har specialiseret sig i løsninger til landbrug, korn- og foderindustrien. I januar 2023 kom den lammende besked fra ejerne i Sæby, at fabrikken i Bur senest med udgangen af 2024 skulle lukke. Produktionen af staldinventar ville flytte til Polen. Kort efter blev den annoncerede nedlukning endda fremskyndet til april 2024.

”Sådan kom det heldigvis ikke til at gå,” siger Tom med et drevent nordvestjysk smil. Som daværende fabrikschef med 20 år i virksomheden på sit cv var det hans tunge lod at afskedige trofaste kolleger, sælge ud af alt og til sidst slukke lyset, dreje nøglen om og lukke fabrikken ned.

**Fra syv til 20 mand**

Sammen med erhvervsfolkene Ivan Petersen og Jens Agergaard – der er tidligere direktør i Jyden Bur og i dag bestyrelsesformand – fik Tom Bach Nielsen en lys og vovet idé:

”I stedet for at lukke et hjertebarn besluttede vi os for at købe. Vi har købt grunden, bygningerne, maskinerne, navnet Jyden Bur og alle rettigheder. Det gjorde vi fra 1. april”.

Det lyder som en aprilsnar, men er alt andet: Lige siden købet er det kun gået én vej for Jyden Bur – fremad:

”Vi genstartede produktionen med syv mand. Nu i oktober er vi oppe på 20. Og vi bliver endnu flere i tiden, der kommer, for vi har noget nyt og stort på vej. Jeg kan ikke løfte sløret i dag, men om en måneds tid kommer vi med nyheder, der vil give genlyd i branchen”.

For kort tid siden kunne Jyden Bur fare ud i verden med en anden særdeles opløftende nyhed: Virksomheden landede sin største enkeltstående ordre nogensinde på 3,5 mio. kroner. Ordren kom fra Norge, hvor Jyden Bur skal levere staldinventar til et nyt slagteri i Gudbrandsdalen. Den norske kunde er Fjøs Systemer – *fjøs* er det norske ord for staldsystemer – og de to virksomheder kender hinanden særdeles godt. De har arbejdet sammen i tre årtier, hvor Jyden Bur har været en højt skattet underleverandør til Fjøs Systemer.

**”Vi kender jer – vi stoler på jer”**

På betongulvet midt i produktionshallen står en prøveopstilling til det norske projekt. Få meter derfra arbejder tre af Toms kolleger med en noget mindre løsning til får. På mandag kommer en delegation fra Norge på besøg for at inspicere og godkende prototyper og prøveopstilling. Derefter kan serieproduktionen gå i gang med levering i foråret 2025.

Det kan lyde forunderligt, at nordmændene drager den lange vej fra Gudbrandsdalen til Nordvestjylland for at finde den rigtige løsning på staldinventar, men det er i virkeligheden såre simpelt:

”Som de siger i Norge: ”Det skal bare være i orden. Vi kender hinanden. Vi stoler på jer”. Det er en meget spændende tid for Jyden Bur, for der er mange slagterier i Norge, som står overfor ombygning eller nybyggeri. Nordmændene er svært begejstrede for kvaliteten af vores staldinventar. Fremtiden ser lovende ud,” lyder det fra Tom, mens han viser rundt og hilser på de kolleger, han som fabrikschef var nødsaget til at fyre – og kort efter kunne ansætte som administrerende direktør og ny medejer af det genopståede Jyden Bur.

”Alle mine kolleger har en fortid på Jyden Bur – og alle sagde ja, da jeg rakte ud efter dem. En del var videre i nye job, men de kom hjem igen”.

**Hjertevarm arbejdsplads**

Ordet ”hjem” bliver sagt med en glød i stemmen, som kalder på en uddybning:

”Ja, vi har en helt særlig kultur og ånd her. Arbejdspladsen går i blodet på os. Jeg har haft min daglige gang her siden 2003. Jyden Bur har et unikt samfundssind. Her er der plads til alle – også folk som har det svært på andre arbejdspladser. Vi skeler ikke til eksamenspapirer eller fortid. Vi hyrer heller ikke folk, fordi vi har ondt af dem eller synes, det er synd. Vi ansætter mennesker, fordi vi har brug for dem. Om så de er unge, der ikke fik sig en uddannelse, flexjobbere, nedslidte, folk med en plet på straffeattesten eller et menneske med nedsat arbejdsevne efter en hjerneblødning. Der er plads til alle og vi kerer os om hinanden”.

Det giver sig også udtryk i en arbejdskultur, som nok ville vække ramaskrig andre steder i landet:

”Vi ved godt, hvem der er chef – så det bruger vi ikke vores krudt på. Vi er kolleger, og vi løser ting. Jeg har oplevet kolleger, der møder ind på fabrikken i deres sommerferie, fordi der er en hasteopgave, som skal klares. Når jeg spørger folkene, om ikke de har ferie, lyder svaret: Jo, og jeg går hjem og fortsætter min ferie – når jeg har klaret opgaven. Sådan er mentaliteten på Jyden Bur. Jeg tror, den utrolige iver og ihærdighed skyldes, at vi som en af få arbejdspladser åbner døren for folk, som ellers ikke ville have mange chancer. Det sætter sig i de berørte – og det smitter af på de kolleger, som sagtens ville kunne få job andre steder”.

Den lokale forankring er heller ikke at kimse ad. Jyden Bur har været landsbyens vigtigste arbejdsplads i mange af de 101 år, der er gået, siden familien Andersen i det små begyndte at producere bindsler til stalde.

Rundturen er ved at være slut. Vi står i en hal, hvor notesblok og kamera bliver i tasken. Og man må give Tom Bach Nielsen ret:

Det er stort. Det skal nok komme til at give genlyd i branchen. Om en måneds tid.

--

Billedtekster

(((Svejser)))

De svejser på livet løs hos Jyden Bur. Da virksomheden lagde fra land i april, var de syv – nu er der 20 ansatte. Flere er på vej.

(((Portræt udendørs)))

Administrerende direktør Tom Bach Nielsen ved de galvaniserede metalrør som Jyden Bur bygger staldinventar af.

(((Nærportræt udendørs)))

”Vi tager os godt af hinanden. Hos Jyden Bur er der plads til folk, som ellers ville have det svært på arbejdsmarkedet,” fortæller Tom Bach Nielsen.

(((Portræt indendørs)))

På mandag kommer en delegation fra Norge til Nordvestjylland for at inspicere prototype til slagteri i Gudbrandsdalen. Tom Bach Nielsen og Jyden Bur er klar til at tage imod.

(((Gammelt træskilt)))

Det begyndte med bindsler for 101 år siden – i landsbyen Bur få kilometer vest for Holstebro.

(((Logo højkant eller bredformat)))

Virksomheden skulle lukke og produktionen flytte til Polen. Det satte tre driftige erhvervsfolk en stopper for. Jyden Bur er og bliver i Bur.

--